รัฐบาลไทย-ข่าวทำเนียบรัฐบาล-นายอาคม เติมพิทยาไพสิฐ รัฐมนตรีว่าการกระทรวงคมนาคม แถลงข่าว องค์การการบินพลเรือนระหว่างประเทศ (ICAO) ถอดประเทศไทยออกจากรายชื่อประเทศที่มีความเสี่ยงด้านความปลอดภัยด้านการบินพลเรือน
วันอังคารที่ 10 ตุลาคม 2560
นายอาคม เติมพิทยาไพสิฐ รัฐมนตรีว่าการกระทรวงคมนาคม แถลงข่าว องค์การการบินพลเรือนระหว่างประเทศ (ICAO) ถอดประเทศไทยออกจากรายชื่อประเทศที่มีความเสี่ยงด้านความปลอดภัยด้านการบินพลเรือน
นายอาคม เติมพิทยาไพสิฐ รัฐมนตรีว่าการกระทรวงคมนาคม พร้อมด้วย นายจุฬา สุขมานพ ผู้อํานวยการสํานักงานการบินพลเรือนแห่งประเทศไทย แถลงข่าวเรื่อง องค์การการบินพลเรือนระหว่างประเทศ (ICAO) ถอดประเทศไทยออกจากรายชื่อประเทศที่มีความเสี่ยงด้านความปลอดภัยด้านการบิน
เมื่อวันที่ 9 ตุลาคม 2560 เวลา 10.30 น. ณ อาคารสโมสรและหอประชุมกระทรวงคมนาคม โดยมี นายกฤชเทพ สิมลี รองปลัดกระทรวงคมนาคม นายสรพงศ์ ไพฑูรย์พงษ์ ผู้ช่วยปลัดกระทรวงคมนาคม ผู้บริหารสํานักงานการบินพลเรือนแห่งประเทศไทย (กพท.) ผู้แทนบริษัท ท่าอากาศยานไทย จํากัด (มหาชน) บริษัท การบินไทย จํากัด (มหาชน) บริษัท วิทยุการบินแห่งประเทศไทย จํากัด และสื่อมวลชน ร่วมการแถลงข่าว
นายอาคม เติมพิทยาไพสิฐ กล่าวว่า ตามที่องค์การการบินพลเรือนระหว่างประเทศ (ICAO) ได้เข้ามาตรวจสอบการกํากับดูแลมาตรฐานความปลอดภัยด้านการบินพลเรือนในช่วงเดือนมกราคม 2558 ซึ่งผลการตรวจสอบพบว่า ประเทศไทยมีความบกพร่องเกี่ยวกับกระบวนการออกใบรับรองผู้ดําเนินการเดินอากาศ โดยมีข้อบกพร่องที่มีนัยสําคัญต่อความปลอดภัยด้านการบินพลเรือน (SSC) จํานวน 33 ข้อ และต่อมาเมื่อวันที่ 18 มิถุนายน 2558 ได้ประกาศติดธงแดงประเทศไทยบนเว็บไซต์ ซึ่งเป็นสัญลักษณ์ที่แสดงว่าไทยยังไม่มีการกํากับดูแลมาตรฐานความปลอดภัยด้านการบินพลเรือนอย่างเพียงพอภายใต้มาตรฐานของ ICAO กระทรวงคมนาคม และ กพท. ได้ดําเนินการแก้ไขปัญหาดังกล่าวให้เกิดความเชื่อมั่นและเชื่อถือจากกิจการการบินพลเรือนทั่วโลก โดยได้แก้ไขข้อบกพร่อง 33 ข้อดังกล่าว ทบทวนการตรวจประเมินการออกใบรับรองผู้ดําเนินการเดินอากาศใหม่ทั้งหมด 28 สายการบิน ที่ทําการบินระหว่างประเทศ แก้ไขกฎหมายการเดินอากาศใหม่ และพัฒนาบุคลากรที่มีความขาดแคลน เพื่อให้เป็นไปตามเงื่อนไขที่ประเทศไทยได้ตกลงเป็นลายลักษณ์อักษรกับ ICAO ซึ่งทั้งหมดนี้ได้ดําเนินการเสร็จสิ้นแล้ว พร้อมทั้งได้ยื่นขอตรวจประเมินใหม่เมื่อวันที่ 30 มิถุนายน 2560 และ ICAO ได้ส่งคณะผู้ตรวจประเมินจาก ICAO มาตรวจประเมินด้านปฏิบัติการการบินและความเหมาะสมของการเดินอากาศใหม่ระหว่างวันที่ 20 - 27 กันยายน 2560 ซึ่ง ICAO ได้ประกาศถอดประเทศไทยออกจากรายชื่อประเทศที่มีความเสี่ยงด้านความปลอดภัยด้านการบินพลเรือน (ปลดธงแดง) ตั้งแต่วันที่ 6 ตุลาคม 2560 ที่ผ่านมา โดย นายอรุณ มิชรา ผู้อํานวยการสํานักงานภูมิภาคเอเชีย - แปซิฟิกของ ICAO ณ กรุงเทพมหานคร พร้อมด้วย รัฐมนตรีว่าการกระทรวงคมนาคม และผู้อํานวยการสํานักงานการบินพลเรือนแห่งประเทศไทย ได้เข้าพบ พลเอก ประยุทธ์ จันทร์โอชา นายกรัฐมนตรี เพื่อรายงานผลการตรวจประเมิน และได้รับการยืนยันจากผู้อํานวยการสํานักงานภูมิภาคเอเซีย - แปซิฟิกของ ICAO ณ กรุงเทพมหานคร แล้วว่า ICAO ได้มีมติปลดธงแดงประเทศไทยอย่างเป็นทางการ นับเป็นความภาคภูมิใจสําหรับประเทศโดยส่วนรวม ที่ได้รับความไว้วางใจจาก ICAO ที่ปลดธงแดงให้กับประเทศไทยในครั้งนี้ แสดงถึงความเชื่อมั่นของ ICAO และนานาประเทศที่มีต่อ กพท. ที่ได้ทําหน้าที่กํากับมาตรฐานความปลอดภัยด้านการบิน และความเหมาะสมของการเดินอากาศได้อย่างมีประสิทธิภาพตามมาตรฐานของ ICAO ส่งผลต่อความเชื่อมั่นของสายการบินของไทย และที่สําคัญอย่างยิ่งคือ การสร้างความมั่นใจในการพัฒนามาตรฐานการกํากับดูแลและการสร้างความยั่งยืนให้กับองค์กรกํากับดูแล รวมทั้งการพัฒนาอุตสาหกรรมการบินเพื่อก้าวไปสู่การเป็นศูนย์กลางการบินในภูมิภาคในอนาคตอย่างมั่นใจ
กระทรวงคมนาคม ขอกราบขอบพระคุณนายกรัฐมนตรี ที่ได้ให้ความไว้วางใจให้กระทรวงคมนาคม และ กพท. ซึ่งเป็นหน่วยงานทางการและเป็นผู้แทนรัฐบาลในองค์การ การบินพลเรือนระหว่างประเทศ เป็นหน่วยงานรับผิดชอบในการแก้ไขปัญหาและปฏิบัติให้เป็นไปตามมาตรฐานของ ICAO และขอขอบคุณ นายอรุณ มิชรา ผู้อํานวยการสํานักงานภูมิภาคเอเชีย - แปซิฟิกของ ICAO ณ กรุงเทพมหานคร ที่ได้ให้คําแนะนําและประสานงานอย่างดียิ่ง และหน่วยงานสนับสนุนอื่นที่สําคัญ ได้แก่ ศูนย์บัญชาการแก้ไขปัญหาการบินพลเรือน (ศบปพ.) และกระทรวงการต่างประเทศ ที่ได้ทํางานร่วมกันอย่างทุ่มเททั้งกําลังกาย กําลังใจ สติปัญญา และเสียสละเวลาส่วนตัว เพื่อปฏิบัติภารกิจสําคัญของชาติในการยกระดับมาตรฐานความปลอดภัยด้านการบินพลเรือนจนเป็นที่ยอมรับของ ICAO นอกจากนี้ ขอขอบคุณทุกสายการบินที่ได้รับใบรับรองผู้ดําเนินการเดินอากาศแล้ว และอยู่ระหว่างดําเนินการ ที่ได้ให้ความร่วมมือเป็นอย่างดีในการปรับปรุงแก้ไขให้เป็นไปตามมาตรฐานใหม่ และโดยเฉพาะอย่างยิ่งที่ได้รับผลกระทบจากการหยุดบินระหว่างประเทศเป็นการชั่วคราวในระหว่างการยื่นขอตรวจประเมินจาก ICAO ซึ่งถือว่าเป็นผู้เสียสละ เพื่อประโยชน์ส่วนรวม และขอบคุณทุกกําลังใจจากพี่น้องประชาชนและสื่อมวลชนที่มีต่อกระทรวงคมนาคม และ กพท. ตลอดมาในการแก้ไขปัญหาการบินพลเรือนของประเทศไทย ทั้งนี้ กพท. จะเร่งดําเนินการให้เป็นไปตามแผนงานที่ได้กําหนดร่วมกันต่อไป